Document ID: 32014R0355

KOMISJONI RAKENDUSMÄÄRUS (EL) nr 355/2014,
8. aprill 2014,
millega muudetakse määrust (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 28. juuni 2007. aasta määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta, (1) eriti selle artikli 33 lõiget 3 ja artikli 38 punkti d,
ning arvestades järgmist:
(1)
Komisjoni määruse (EÜ) nr 1235/2008 (2) IV lisas on sätestatud kolmandates riikides samaväärsuse kontrollijatena ja sertifikaatide väljaandjatena tunnustatud kontrollorganite ja kontrolliasutuste loetelu. Arvestades uut teavet, mida komisjon on saanud eespool nimetatud lisas loetletud kontrollorganitelt ja kontrolliasutustelt, tuleks loetelus teha teatavad muudatused.
(2)
Komisjon on läbi vaadanud 31. oktoobriks 2012 ja 31. oktoobriks 2013 esitatud taotlused kande tegemiseks määruse (EÜ) nr 1235/2008 IV lisas sätestatud loetellu. Kõnealusesse loetellu tuleks lisada kontrollorganid ja kontrolliasutused, kelle puhul võis kogu esitatud teabe läbivaatamise põhjal järeldada, et nad vastavad asjaomastele nõuetele.
(3)
Määruse (EÜ) nr 1235/2008 artikli 10 lõikes 2 on sätestatud, et tunnustatud kontrollorganite ja kontrolliasutuste loetelu peab sisaldama iga kontrollorgani või kontrolliasutuse kohta kogu teavet, mis on vajalik, et kontrollida, kas liidu turule viidud tooteid on kontrollinud määruse (EÜ) nr 834/2007 artikli 33 lõike 3 kohaselt tunnustatud kontrollorgan või kontrolliasutus. Määruse (EÜ) nr 1235/2008 artikli 12 lõike 1 punkti a kohaselt teatas ettevõtja „Institut für Marktökologie (IMO)” komisjonile oma nime muutmisest nimeks „IMO Swiss AG” alates 1. jaanuarist 2013. Kõnealune muudatus tuleks kanda määruse (EÜ) nr 1235/2008 IV lisasse.
(4)
Komisjoni rakendusmääruse (EL) nr 586/2013 (3) kohaselt oli kontrollorganite ja kontrolliasutuste 2012. aasta aruannete esitamise tähtaeg 30. aprill 2013. Ettevõtja „Center of Organic Agriculture in Egypt” ei saatnud oma aastaaruannet kõnealuseks kuupäevaks. Komisjon andis ettevõtjale „Center of Organic Agriculture in Egypt” aastaaruande esitamiseks ajapikendust, kuid ei saanud kõnealust aruannet ka 4. novembriks 2013. Seetõttu tuleks ettevõtja „Center of Organic Agriculture in Egypt” vastavalt määruse (EÜ) nr 1235/2008 artikli 12 lõikele 2 kõnealuse määruse IV lisa loetelust välja jätta.
(5)
Seepärast tuleks määruse (EÜ) nr 1235/2008 IV lisa vastavalt muuta.
(6)
Käesoleva määrusega ette nähtud meetmed on kooskõlas mahepõllumajandusliku tootmise regulatiivkomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1235/2008 IV lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. aprill 2014

Labels: 3
17
5
6